സിവില് സര്വീസ് ബാലികേറാമലയല്ല: കേരളത്തിലും വേരുപിടിക്കുന്നു സിവില് സര്വീസ് എന്നാല് ഒരു വലിയ ബാലികേറാമലയെന്ന ധാരണ പൊതുവെ കേരളത്തിലെ വിദ്യാര്ഥികള്ക്കും രക്ഷിതാക്കള്ക്കും ഉണ്ടായിരുന്നു. എന്നാല് ഇത് മാറിക്കൊണ്ടിരിക്കുകയാണ്. 2011ന് ശേഷം വര്ഷം ശരാശരി 30 പേര് സിവില് സര്വീസ് പട്ടികയില് ഇടംനേടുന്നുണ്ട്. കേരള സിവില് സര്വീസ് അക്കാദമിയടക്കം സംസ്ഥാനത്ത് സിവില് സര്വീസ് പരിശീലനസ്ഥാപനങ്ങള് വര്ധിച്ചതും വീടുകളില്നിന്നും മാധ്യമങ്ങളില്നിന്നും ലഭിക്കുന്ന പിന്തുണയും കേരളത്തിലെ വിദ്യാര്ഥികളെ സിവില് സര്വീസിലേക്ക് കൂടുതല് അടുപ്പിക്കുന്നതായി വിദഗ്ധര് പറയുന്നു. സിവില് സര്വീസ് കിട്ടണമെങ്കില് ഡല്ഹിയില് പോയി പഠിക്കണമെന്ന സ്ഥിതിയായിരുന്നു മുന്പ്. എന്നാല് ഇന്ന് മികച്ച പരിശീലനം നല്കുന്ന ഇരുപതിലേറെ സ്ഥാപനങ്ങള് സംസ്ഥാനത്ത് പ്രവര്ത്തിക്കുന്നു. വിദ്യാഭ്യാസം കഴിഞ്ഞാലുടന് ജോലി അല്ലെങ്കില് വിവാഹം എന്ന ചിന്താഗതിയില്നിന്ന് മലയാളി വിദ്യാര്ഥികളും അവരുടെ കുടുംബങ്ങളും ഏറെ മുന്നേറിയിട്ടുണ്ട്. സാമൂഹികമാധ്യമങ്ങളുടെ കടന്നുവരവോടെ സിവില് സര്വീസ് ഉദ്യോഗസ്ഥരെക്കുറിച്ച് അടുത്തറിയാനാകുന്നതും തങ്ങളുടെ മുന്ഗാമികള്ക്ക് മാധ്യമങ്ങളും സമൂഹവും നല്കുന്ന പിന്തുണയും സിവില് സര്വീസിലേക്ക് വിദ്യാര്ഥികളെ കൂടുതല് അടുപ്പിക്കുന്നു.